BEGRUNDELSE

Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver mulighed for gennem en fleksibilitetsmekanisme at anvende Den Europæiske Fond for Tilpasning til Globaliseringen (EGF) med et årligt loft på 500 mio. EUR ud over lofterne i den finansielle rammes relevante udgiftsområder.

Betingelserne for støtte fra EGF er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2].

Den 14. maj 2012 indgav Danmark ansøgning EGF/2012/003 DK/Vestas om økonomisk EGF-støtte som følge af afskedigelser i Vestaskoncernen i Danmark.

Efter en nøje gennemgang af ansøgningen konkluderer Kommissionen i overensstemmelse med artikel 10 i forordning (EF) nr. 1927/2006, at betingelserne for økonomisk støtte i henhold til denne forordning er opfyldt.

RESUMÉ AF ANSØGNINGEN OG ANALYSE

Nøgledata: ||

EGF-referencenummer || EGF/2012/003

Medlemsstat || Danmark

Artikel 2 || litra a)

Hovedvirksomhed || Vestas

Leverandører og producenter i efterfølgende produktionsled || 0

Referenceperiode || 8.2.2012 – 8.6.2012

Startdato for de individualiserede tilbud || 13.8.2012

Ansøgningsdato || 14.5.2012

Afskedigelser i referenceperioden || 720

Afskedigelser før og efter referenceperioden || 0

Støtteberettigede afskedigelser i alt || 720

Afskedigede arbejdstagere, der forventes at deltage i foranstaltningerne || 720

Udgifter til de individualiserede tilbud (EUR) || 14 398 000

EGF-implementeringsomkostninger[3] i EUR || 578 000

EGF-implementeringsomkostninger i procent || 3,9

Samlet budget (EUR) || 14 976 000

EGF-støtte (50 %) i EUR || 7 488 000

1. Ansøgningen blev forelagt Kommissionen den 14. maj 2012 og suppleret med yderligere oplysninger i tiden indtil den 10. juli 2012.

2. Ansøgningen opfylder betingelserne for anvendelse af EGF i artikel 2, litra a), i forordning (EF) nr. 1927/2006 og blev indgivet inden for den frist på 10 uger, der er fastsat i forordningens artikel 5.

Sammenhæng mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen,

3. For at fastslå, at der er en sammenhæng mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen, anfører Danmark, at vindmølleindustrien i Unionen, som indgår i Nace (rev. 2) hovedgruppe 28 ("Fremstilling af maskiner og udstyr"), er blevet alvorlig ramt af ændringerne i verdenshandelsmønstrene, særlig den kraftige tilbagegang i EU's markedsandel. Danmark gør gældende, at det internationale marked for vindmøller har udviklet sig hurtigere, især i Asien og i Nordamerika, selv om den europæiske produktion af vindmøller er steget inden for de seneste år. For første gang i 2010 var mere end halvdelen af den samlede nye vindkraftkapacitet kommet til uden for de traditionelle markeder i Europa og Nordamerika. Denne udvikling var hovedsageligt forårsaget af den vedvarende rivende økonomiske fremgang i Kina, som tegnede sig for halvdelen af de nye vindanlæg på verdensplan[4]. Som følge af en dynamisk international vækst i sektoren faldt Europas andel af den samlede kapacitet fra 65,5 % i 2006 til 43,7 % i 2010[5].

4. Desuden gør Danmark gældende, at der er tale om en permanent tendens. Efter­spørgslen efter vedvarende energi, herunder vindkraft, vil stige voldsomt, men markederne vil ændre sig. Mens vindenergi var en europæisk domineret industri indtil 2006, og der hidtil har været en ligevægt i væksten mellem Europa, Asien og USA, vil der være en kraftig stigning i efterspørgslen efter vindkraft i Asien og Nordamerika i den nærmeste fremtid, på lidt længere sigt i Sydamerika og på lang sigt i Afrika. Fremstilling og serviceydelser vil flytte til de steder, hvor de efter­spørges, og til regioner med hurtig økonomisk vækst. Ud over betydeligt lavere arbejdsmarkedsomkostninger tvinger de høje omkostninger for transporten af de store dele af vindmøllerne de europæiske producenter til at flytte deres produktion tættere på de mest dynamiske markeder af slutbrugere for at sikre deres konkurrence­evne og markedsposition. Følgelig er produktionen gradvist ved at flytte ud af Unionen.

5. Vestaskoncernen har været en del af den ovenfor beskrevne tendens. For at kunne opretholde sin førende position på markedet har Vestas for nyligt gennemført en ny strategi efter princippet "I regionen for regionen" med det formål at formindske produktions- og transportomkostninger og således sikre kortere afstand til kunder og markeder og ruste Vestas bedre mod valutakursudsving[6]. Som en følge af globaliseringen vil der blive fremstillet vindmøller der, hvor der er behov for dem (allerede i 2011 blev 80-90 % af møllerne fremstillet regionalt). Endvidere vil produktionen af komponenter i stigende grad blive flyttet ud til regionale partnere i modsætning til tidligere, hvor de fleste komponenter til en vindmølle blev produceret hos Vestas, og det vil betyde, at Vestas får et mindre behov for investeringer og reducerer sit personale.

6. Dette er den tredje EGF-sag inden for vindmøllesektoren. Argumenterne i de to tidligere sager (EGF/2010/017 DK Midtjylland Machinery[7] og EGF/2010/022 DK/LM Glasfiber[8]) er fortsat gyldige.

Dokumentation for antallet af afskedigelser og opfyldelse af kriterierne i artikel 2, litra a)

7. Danmark indgav ansøgningen i medfør af interventionskriteriet i artikel 2, litra a), i forordning (EF) nr. 1927/2006, som forudsætter mindst 500 afskedigelser i en periode på fire måneder i en virksomhed i én medlemsstat, inklusive afskedigelser hos leverandører eller producenter i efterfølgende produktionsled.

8. Ansøgningen vedrører 720 afskedigelser hos Vestaskoncernen i referenceperioden på fire måneder fra den 8. februar 2012 til den 8. juni 2012. Alle afskedigelser blev beregnet i overensstemmelse med artikel 2, stk. 2, tredje led, i forordning (EF) nr. 1927/2006. Kommissionen har fået en bekræftelse for, at dette er det faktiske antal afskedigelser, jf. artikel 2, stk. 2, andet afsnit, tredje led.

Redegørelse for afskedigelsernes uforudseelighed

9. De danske myndigheder minder om, at de afskedigelser, der allerede er blevet gennemført af Vestaskoncernen i Ringkøbing-Skjern kommune i 2009/2010, var uforudseelige på grund af den hurtige ekspansion i den internationale vindenergi­sektor. I 2009 var det mest lavt uddannede og ufaglærte arbejdstagere, der blev ramt af det nye verdenshandelsmønster, hvor fremstillingen udflyttes til lande med lavere arbejdsmarkedsomkostninger. I mellemtiden ramte afskedigelserne i 2012 i Vestas­koncernen i vid udstrækning højt uddannede og specialiserede arbejdstagere. Det var ikke ventet, eftersom Danmark havde foretaget betydelige investeringer i forskning og udvikling inden for vedvarende energi, herunder vindenergi. Desuden havde den danske regering forhandlet om en ambitiøs energipolitik for årene 2012-2020 med planer om at fremme opstillingen af flere vindmøller. Endelig havde Ringkøbing-Skjern kommune foretaget store investeringer i transportfaciliteter for vindmøllerne fra Vestas. Det var ventet, at den nye generation af vindmøller fra Vestas ville blive fremstillet i kommunen.

Identifikation af de virksomheder, der har gennemført afskedigelser, og de arbejdstagere, der er tiltænkt støtte

10. Ansøgningen vedrører 720 afskedigelser i Vestaskoncernen, og alle er tiltænkt støtte.

11. De arbejdstagere, der er tiltænkt støtte, fordeler sig som følger:

Kategori || Antal || Procent

Mænd || 452 || 62,78

Kvinder || 268 || 37,22

EU-borgere || 717 || 99,58

Ikke-EU-borgere || 3 || 0,42

15-24-årige || 3 || 0,42

25-54-årige || 630 || 87,50

55-64-årige || 81 || 11,25

Over 64 år || 6 || 0,83

12. Fordelingen på faggrupper er, som følger:

Kategori || Antal || Procent

Direktører og virksomhedsledere Ledere inden for produktion og drift || 45 || 6,25

Ingeniører, herunder projektledere, afdelingschefer || 155 || 21,53

Teknikere inden for ingeniørvidenskab || 223 || 30,97

Kontoransatte || 50 || 6,94

Servicemedarbejdere || 67 || 9,31

Metal- og maskinarbejdere og arbejdstagere inden for handel || 2 || 0,28

Maskinoperatører og montører || 144 || 20,00

Arbejdstagere inden for manuelt produktionsarbejde || 34 || 4,72

13. Danmark har i overensstemmelse med artikel 7 i forordning (EF) nr. 1927/2006 bekræftet, at princippet om ligestilling mellem mænd og kvinder og om ikke-forskelsbehandling er blevet anvendt og vil blive anvendt i EGF's forskellige gennemførelsesfaser, især med hensyn til adgangen til fonden.

Beskrivelse af det pågældende geografiske område, de relevante myndigheder og andre interessenter

14. Afskedigelserne berører fem kommuner i de tilstødende regioner i Midtjylland (Randers, Favrskov, Århus og Ringkøbing-Skjern) samt Syddanmark (Varde). Der var også nogle afskedigelser i regionen Sjælland og i hovedstadsregionen København. Det fælles træk for alle berørte kommuner er en hurtig stigning i ledigheden (især langtidsledigheden) og en kraftig nedgang i antallet af ledige stillinger (især inden for industri og produktion).

15. Ringkøbing-Skjern investerede betydeligt i infrastruktur for Vestas og vindenergisektoren. Andre væsentlige beskæftigelsessektorer er turisme, landbrug, bygge- og anlæg og den offentlige servicesektor.

16. Den vigtigste aktør er Ringkøbing-Skjern kommune. Kommunen har ansvaret for at støtte de ledige, når de søger nyt arbejde, herunder ordninger med hensyn til aktiviteter til opkvalificering af arbejdstagerne, og hjælpe med færdigheder i forbindelse med jobsøgning og målsætningsprocessen. Andre aktører omfatter: kommunerne Varde, Favrskov, Randers, Århus, Roskilde og København, fag­foreninger, A-kasser, repræsentanter for arbejdsgivere, regionerne i Midtjylland, Syddanmark, Sjælland og hovedstadsregionen, de regionale beskæftigelsesråd, ministerierne for beskæftigelse, virksomheder og vækst samt lokale virksomheder.

Afskedigelsernes forventede virkning på beskæftigelsessituationen på lokalt, regionalt og nationalt plan

17. Efter masseafskedigelserne i 2009/2010, som berørte ca. 800 Vestas-arbejdstagere i Ringkøbing-Skjern og omliggende kommuner, er den nye bølge af afskedigelser en stor udfordring for de berørte kommuner. Denne gang var det hovedsageligt de højtuddannede arbejdstagere, der blev afskediget. Kun i Varde blev et større antal specialarbejdere og faglærte arbejdere berørt, eftersom anlægget lukker fuldstændigt i august 2012. Virkningen af afskedigelserne vil være af lokal betydning, især når man tager højde for, at Vestaskoncernen afskediger 1 300 arbejdstagere i alt (mange af arbejdstagerne var ansat på midlertidige kontrakter, og disse er ikke blevet fornyet og vil heller ikke blive fornyet).

18. Det var en stor succes for de berørte kommuner, at de kunne tiltrække en så innovativ virksomhed som Vestas, der sørgede for mange højtuddannede og højtkvalificerede industrijob. Tabet af disse har bragt regionen i vanskeligheder. Alle de berørte kommuner har rapporteret, at der ikke findes nye egnede job for den nye målgruppe, og at de højtuddannede afskedigede arbejdstagere derfor vil være nødt til at flytte, når de søger arbejde, og det vil således blive endnu mere vanskeligt at tiltrække nye virksomheder.

19. Afskedigelserne skete på et tidspunkt, da ledigheden er hurtigt stigende. I februar 2012 var der 36 426 i Midtjylland og 40 004 i Syddanmark (sammenlignet med henholdsvis 28 402 og 29 751 i august 2011).

Den samordnede pakke af individualiserede tilbud, der søges om støtte til, og en opdeling af de anslåede omkostninger, herunder oplysninger om komplementariteten med foranstaltninger, der modtager støtte gennem strukturfondene

20. Danmark foreslår en pakke af foranstaltninger som støtte til de afskedigede arbejdstagere, der er i overensstemmelse med strategien for Europa 2020, for at fremme en smart, bæredygtig og rummelig vækst. Pakken vil give individualiseret, målrettet, fleksibel og innovativ støtte, der skal forberede de afskedigede arbejdstagere på nye job inden for fremtidige vækstområder.

21. Mentorordning og vejledning. Det skønnes, at alle arbejdstagere, der er tiltænkt støtte, vil drage fordel af denne foranstaltning under hele projektet. Foranstaltningen har til formål at støtte arbejdstagerne, når de definerer deres behov, forvalter deres egen indlæring, vælger de rigtige opkvalificeringspakker, der skal øge deres potentiale maksimalt, og udvikler deres personlige, sociale og faglige færdigheder. De generelle målsætninger er at undersøge og kortlægge deltagernes kompetencer, sørge for individuel rådgivning, opretholde motivationen under hele projektet gennem løbende vejledning, udvikle og indkredse den bedste praksis, kommunikere med udbyderne af videreuddannelse og virksomheder. Foranstaltningen indledes med et detaljeret informationsmøde, som opfølges af individuelle rådgivningsmøder, i løbet af hvilke deltagernes kompetencer undersøges og kortlægges. Processen overvåges løbende gennem spørgeskemaer og interview for at evaluere dens indvirk­ning. Tjenesterne udbydes sammen med Uddannelsescentret i Ringkøbing-Skjern, projektforvaltningsgruppen og repræsentanter for jobcentrene i de berørte kommuner.

Videreuddannelsespakker, der er personligt tilpasset. Disse pakker vil være tilgænge­lige for alle arbejdstagere i målgruppen. Dog forventes det, at en række af de afskedigede arbejdstagere vil finde ny beskæftigelse efter vejledningsprocessen, og det skønnes derfor, at ca. 600 arbejdstagere vil deltage i foranstaltningen. Videre­uddannelsespakkerne, som er sammensat af projektgruppen i samarbejde med de afskedigede arbejdstagere og udbudt af uddannelsesinstitutionerne i Danmark, omfatter:

- kurser i tværkulturelle kompetencer (workshopper af en dags varighed, der skal gøre deltagerne bevidste om behovet for at opnå tværkulturelle færdigheder i et globaliseret miljø)

- sprogkurser (herunder forretningsfærdigheder på engelsk, som er sproget for møder, drøftelser og præsentationer, inden for teknisk sprog, mulighed for at udarbejde skræddersyede pakker med sprogkurser)

- uddannelse i iværksættelse (en workshop med introduktion til iværksættelse for at tilskynde deltagerne til at blive selvstændige eller starte deres egen virksomhed. Deltagerne vil kunne lære, hvordan de udarbejder en forretningsplan og indhenter oplysninger om juridiske emner, skat og moms, salg og marketing samt e-handel),

- færdigsyede kurser og videreuddannelsesprogrammer (alle deltagere vil få lejlighed til at tilmelde sig kurser og efteruddannelsesprogrammer efter eget valg).

Der vil være mulighed for iværksætterydelser på op til 25 000 EUR pr. iværksatte virksomhed efter en grundig undersøgelse af 25 personer i forlængelse af deres deltagelse i iværksætterkurserne og udarbejdelsen af en fornuftig forretningsplan. Kriterierne for vurdering af forretningsplanerne vil være: kreativitet, innovation og bæredygtighed. Alle modtagere skal regelmæssigt deltage i tilsynsforanstaltningen og udarbejde en rapport over status ved udløbet af EGF-projektet. Det videre forløb af virksomhedsetableringen overvåges nøje.

Der vil blive tilbudt outplacement i de sidste seks måneder af projektet til de personer, der endnu ikke har fået et nyt job (ca. 70). Da disse personer vil tilhøre den mindst fordelagtige gruppe med hensyn til alder, indlæringsproblemer, køn, manglende mobilitetsmuligheder, vil jobcentrene og samarbejdsparterne tilbyde disse praktikantophold i udvalgte virksomheder, hvilket måske kan give dem beskæftigelse efter praktikantopholdet. Intensive mentorordninger og rådgivning vil blive ydet til personer i virksomhederne.

Dagpengegodtgørelse / stipendier vil blive stillet til rådighed for alle afskedigede arbejdstagere og direkte betinget af arbejdstagerens deltagelse i de aktive arbejds­markedsforanstaltninger. Det forventes, at der anvendes 10 400 EUR pr. person.

22. De EGF-implementeringsomkostninger, der er medtaget i ansøgningen i overens­stemmelse med artikel 3 i forordning (EF) nr. 1927/2006, dækker forberedelser, forvaltning, oplysning og reklame samt kontrolaktiviteter. Ringkøbing-Skjern kommune og den administrative projektgruppe, som involverer alle de berørte kommuner, vil indføre en række instrumenter for at fremme og informere om EGF-støtten. Kommunerne opretter websteder på deres portaler. Der vil være regelmæssige pressemeddelelser, pressemøder og nyhedsbreve. Der tilrettelægges en workshop om den endelige virkning i samarbejde med alle projektdeltagere og ‑aktører. Der vil blive fordelt pr. materiale.

23. De individualiserede tilbud, der forelægges af de danske myndigheder, er aktive arbejdsmarkedsforanstaltninger, som falder ind under de i artikel 3 i forordning (EF) nr. 1927/2006 fastlagte støtteberettigede foranstaltninger. De danske myndigheder anslår de samlede omkostninger til disse tilbud til 14 976 000 EUR og EGF-implementeringsomkostningerne til 578 000 EUR (3,9 % af det samlede beløb). Der anmodes om EGF-støtte på i alt 7 488 800 EUR (50 % af de samlede omkostninger).

Foranstaltninger || Anslået antal ar­bejdstagere, som er til­tænkt støtte || Anslåede omkost­ninger pr. arbejdsta­ger, som er tiltænkt støtte (i EUR) || Samlede omkostninger i EUR (EGF og national medfinan­siering)

Individualiserede tilbud (artikel 3, stk. 1, i forordning (EF) nr. 1927/2006)

Mentorordning og vejledning || 720 || 1 500 || 1 080 000

Videreuddannelsespakke, der er personligt tilpasset || 600 || 8 500 || 5 100 000

Iværksættergodtgørelse || 25 || 25 000 || 625 000

Outplacement || 70 || 1 500 || 105 000

Dagpengegodtgørelser /stipendier || 720 || 10 400 || 7 488 000

Subtotal - individualiserede tilbud || || 14 398 000

EGF-implementeringsomkostninger (artikel 3, stk. 3, i forordning (EF) nr. 1927/2006)

Forberedelser || || 28 000

Forvaltning || || 220 000

Oplysning og reklame || || 80 000

Kontrolaktiviteter || || 250 000

Subtotal - EGF-implementeringsomkostninger || || 578 000

Samlede anslåede udgifter || || 14 976 000

EGF-støtte (50 % af de samlede udgifter) || || 7 488 000

24. De danske myndigheder bekræfter, at de ovenfor beskrevne foranstaltninger supplerer foranstaltninger, hvortil der modtages støtte gennem strukturfondene, og at man vil undgå dobbeltfinansiering.

Datoen/datoerne for iværksættelse eller planlagt iværksættelse af de individualiserede tilbud til de berørte arbejdstagere

25. Den 13. august 2012 iværksætter Danmark de individualiserede tilbud i den samordnede pakke, som EGF anmodes om at medfinansiere, for de berørte arbejdstagere. Denne dato markerer således begyndelsen af støtteberettigelses­perioden for enhver EGF-støtte.

Procedurer for høring af arbejdsmarkedets parter

26. Alle de kommuner, der er berørt af afskedigelserne, har været inddraget i udarbejdelsen af foranstaltningerne. En række arbejdsmarkedsorganisationer (fagforeninger, repræsentanter for Vestas, arbejdsgiverorganisationer) blev hørt på mødet med beskæftigelsesudvalget i kommunen i januar 2012. Desuden blev der i februar og marts 2012 tilrettelagt to workshopper med deltagelse af alle berørte kommuner og repræsentanter for arbejdsmarkedsparterne i Skjern. Arbejdsmarkeds­parterne underrettes regelmæssigt om projektets status på deres månedlige udvalgsmøder.

27. De danske myndigheder bekræftede, at kravene i den nationale lovgivning og EU-lovgivningen vedrørende kollektiv afskedigelse er blevet overholdt.

Oplysninger om foranstaltninger, som er obligatoriske i henhold til national lovgivning eller kollektive aftaler

28. Med hensyn til de kriterier, der er fastsat i artikel 6 i forordning (EF) nr. 1927/2006, kunne de danske myndigheder i deres ansøgning:

· bekræfte, at den økonomiske EGF-støtte ikke erstatter foranstaltninger, som det påhviler virksomheder at gennemføre i henhold til national lovgivning eller kollektive aftaler

· dokumentere, at de påtænkte aktioner er støtte til de enkelte ansatte og ikke skal tjene til omlægning af virksomheder eller sektorer

· bekræfte, at de ovennævnte støtteberettigede foranstaltninger ikke får støtte fra andre af EU's finansielle instrumenter.

Forvaltnings- og kontrolsystemer

29. Danmark har meddelt Kommissionen, at den økonomiske støtte forvaltes og kontrol­leres af de samme organer, som forvalter og kontrollerer bidrag fra Den Europæiske Socialfond, som også har Erhvervs- og Byggestyrelsen som forvaltningsorgan. Den attesterende myndighed varetages af en anden afdeling i samme organ. Revisions­myndigheden varetages af Erhvervs- og Byggestyrelsens EU-Controllerfunktion.

Finansiering

30. På grundlag af ansøgningen fra Danmark beløber den foreslåede EGF-støtte til den samordnede pakke af individualiserede tilbud (inklusive EGF-implementerings­omkostninger) sig til 7 488 000 EUR, hvilket svarer til 50 % af de samlede omkostninger. Kommissionens foreslåede tildeling fra fonden er baseret på oplysninger fra Danmark.

31. Under hensyn til den maksimale støtte fra EGF i henhold til artikel 10, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under udgiftsområde 1a i den finansielle ramme.

32. Med det foreslåede økonomiske støttebeløb er der fortsat over 25 % af det maksimale årlige beløb, der er øremærket til EGF, til rådighed til tildelinger i årets sidste fire måneder, jf. artikel 12, stk. 6, i forordning (EF) nr. 1927/2006.

33. Med dette forslag om at anvende EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde.

34. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2012, jf. punkt 28 i den interinstitutionelle aftale af 17. maj 2006.

Kilder til betalingsbevillinger

35. Bevillingerne fra EGF-budgetposten vil blive anvendt til at dække beløbet på EUR 7 488 000, som er nødvendige for denne ansøgning.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2012/003 DK/Vestas, Danmark)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[9], særlig punkt 28,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[10], særlig artikel 12, stk. 3,

under henvisning til forslag fra Europa-Kommissionen[11], og

ud fra følgende betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til arbejdstagere, der afskediges som følge af gennemgribende strukturelle ændringer i verdenshandelsmønstrene, som kan tilskrives globaliseringen, og hjælpe dem med at vende tilbage til arbejdsmarkedet.

(2) Den interinstitutionelle aftale af 17. maj 2006 giver mulighed for at anvende EGF inden for et årligt loft på 500 mio. EUR.

(3) Danmark indgav den 14. maj 2012 en ansøgning om anvendelse af EGF i forbindelse med afskedigelser i Vestaskoncernen og supplerede den med yderligere oplysninger frem til den 10. juli 2012. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 7 488 000 EUR.

(4) Der bør derfor som følge af Danmarks ansøgning ydes økonomisk støtte fra EGF -

VEDTAGET DENNE AFGØRELSE:

Artikel 1

I forbindelse med Den Europæiske Unions almindelige budget for regnskabsåret 2012 stilles der et beløb til rådighed fra Den Europæiske Fond for Tilpasning til Globaliseringen (EGF) på 7 488 000 EUR i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] EUT C 139 af 14.6.2006, s. 1.

[2] EUT L 406 af 30.12.2006, s. 1.

[3] I overensstemmelse med artikel 3, stk. 3, i forordning (EF) nr. 1927/2006.

[4] "Global Wind Energy Council", Global wind report, Annual market update 2010, Bruxelles, april 2011.

[5] Rapporten fra 2010 om vindenergi på verdensplan udarbejdet af Den Internationale Vindenergisammenslutning).

[6] Vestas' årsberetning 2011.

[7] KOM(2011) 421 endelig.

[8] KOM(2011) 258 endelig.

[9] EUT C 139 af 14.6.2006, s. 1.

[10] EUT L 406 af 30.12.2006, s. 1.

[11] EUT C […], […], s. […].